text: 92-årige Bitten tilmeldt kronprinsens løbefest af svigersøn
  21 maj 2018 kl. 11.57
  Selvom Bitten Hansen runder 93 til sommer, var hun alligevel med på ruten til Royal Run i dag. 
  Turen på 1,6 kilometer er ikke meget mere, end 92-årige Bitten Hansen plejer at tilbagelægge på vejen til købmanden. 
  - Ja, det er jo faktisk kortere. Men mine ben de virker altid godt, siger hun til TV SYD.
  Derfor var det en smal sag for hende at deltage i kronprinsens løbefest i Esbjerg i dag, hvor hun var med på den korte distance. 
  - Jeg ved ikke, om jeg kan løbe. Jeg plejer at gå, siger hun inden hun skal ud på turen.
  Bitten Hansen, pensionist : "Jeg havde overhovedet ikke tænkt, jeg ville med til det her. Slet, slet ikke. Jeg gør det for min svigersøns skyld. "
  Selvom hver fjerde deltager til dagens Royal Run aldrig har deltaget i et løb før, er det ikke første gang for Bitten Hasen. Hun deltager hvert år i Vesterskovløbet i Haderslev. 
  - Jeg debuterede som 70-årig, og allerede på det tidspunkt var jeg den ældste. Det her er ikke anderledes end at stille op i Haderslev. Jo, der er kronprinsen selvfølgelig ikke. 
  Det er ikke af egen fri vilje, den aldrende kvinde deltager i Royal Run. Biletten fik hun i julegave af sin svigersøn, men først i sidste uge gik det op for hende, at det ikke var for sjov. 
  - Jeg havde overhovedet ikke tænkt, jeg ville med til det her. Slet, slet ikke. Jeg gør det for min svigersøns skyld. Men det er dejligt. 
  Til spørgsmålet om, om hun glæder sig, er svaret klart:
  - Ja. Til det er overstået.
  
  